Praha 29. marca 2016 (TASR/HSP/Foto:TASR/AP-Petr David Josek)
Si Ťin-pching si okrem rozhovoru s českými politikmi prevzal aj symbolický kľúč od Prahy
O rozvoji dvojstranných obchodných vzťahov a investícií, ale aj o problematike ľudských práv sa dnes popoludní hovorilo v Prahe pri stretnutí českých vládnych predstaviteľov pod vedením premiéra Bohuslava Sobotku s čínskym prezidentom Si Ťin-pchingom, ktorý pokračuje v oficiálnej návšteve ČR.
Naša krajina sa pre Čínu postupne stáva významným stredoeurópskym dopravným a finančným centrom, citovali české elektronické médiá slová predsedu vlády ČR Bohuslava Sobotku.
Podľa jeho názoru je jedným zo základných predpokladov pre harmonický rozvoj akejkoľvek spoločnosti úcta k ľudským právam a základným slobodám, ako aj ich ochrana.
Na stretnutí s najvyšším predstaviteľom najľudnatejšej krajiny planéty sa zúčastnili aj vicepremiér, minister financií Andrej Babiš, šéf diplomacie Lubomír Zaorálek, ministerka pre miestny rozvoj Karla Šlechtová, minister priemyslu a obchodu Jan Mládek, minister dopravy Dan Ťok, minister zdravotníctva Svatopluk Němeček, ako aj štátny tajomník pre európske záležitosti Tomáš Prouza.
Hosť z Pekingu si z rúk pražskej primátorky Adriany Krnáčovej prevzal symbolický kľúč od mestských brán a zapísal sa do pamätnej knihy českej metropoly.
V nabitom programe čínskeho prezidenta nechýbali dnes ani stretnutia s predsedami oboch komôr českého parlamentu Milanom Štěchom a Janom Hamáčkom. Druhý z nich informoval o záujme čínskych finančných ústavov o český trh, ako aj o obojstrannom záujme prehlbovať spoluprácu v oblasti cestovného ruchu a vzdelávania. Hamáček hosťa podľa vlastných slov upozornil i na fakt, že ľudské práva patria medzi priority českej zahraničnej politiky. O možných bariérach, ktoré môže pri spolupráci predstavovať odlišná legislatíva oboch krajín, sa hovorilo pri stretnutí Štěcha s čínskym hosťom, pri ktorom však na problematiku ľudských práv čas nezostal.
Aj dnes pokračovali protestné akcie a manifestácie proti návšteve čínskeho prezidenta v Prahe, ako aj aktivity vyjadrujúce mu podporu. Českí policajti museli opäť – podobne ako v nedeľu – riešiť aj spory odporcov i stúpencov čínskej hlavy štátu.
Dvoch účastníkov protestov-cudzincov česká polícia predviedla. Vážnejšie incidenty z Prahy zatiaľ nehlásili, aj keď sa demonštranti chystali večer na akciu na políciou uzavretom Hradčanskom námestí.
Medzi stovkami demonštrantov sa dnes objavili aj lídri opozičnej TOP 09 Miroslav Kalousek a Karel Schwarzenberg či ďalšie osobnosti známe z českej politickej scény – Martin Bursík, Michael Kocáb alebo europoslanec Jaroslav Štětina. Ani ich však polícia na Hradčanské námestie nevpustila.
Až do asi 22.00 h je naplánovaná slávnostná večera, ktorej dejiskom sú dnes večer reprezentačné priestory Pražského hradu. V centre Prahy očakávali vo večerných hodinách slávnostný ohňostroj na počesť čínskeho prezidenta.